32006L0065
L 198/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/65/ЕО НА КОМИСИЯТА
от 19 юли 2006 година
за изменение на Директива 76/768/ЕИО на Съвета относно козметични продукти с цел адаптиране на приложения II и III към нея към техническия напредък
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки по отношение на козметични продукти (1), и по-специално член 8, параграф 2 от нея,
след консултация с Научния комитет за козметични продукти и нехранителни продукти, предназначени за потребители,
като има предвид, че:
(1)
След публикуването на едно научно изследване през 2001 г. под заглавие „Use of permanent hair dyes and bladder cancer risk“ Научния комитет по козметични продукти и нехранителни продукти, предназначени за потребители (SCCNFP) направи заключението, че потенциалните рискове са повод за загриженост. Тя препоръча Комисията да предприеме по-нататъшни стъпки с оглед осъществяване на контрол над употребата на химикали за бои за коса.
(2)
В добавка SCCNFP препоръча всеобхватна стратегия за оценка на безопасността на боите за коса, включваща изискванията за изпитване на козметичните съставки на боите за коса за наличие на потенциал на генотоксичност/мутагенност.
(3)
Въз основа на становищата на SCCNFP Комисията съвместно с държавите-членки и заинтересованите лица съгласува всеобхватна стратегия за регулиране на боите за коса, в съответствие с която към промишлеността бе предявено изискване за предаване на досиетата с научните данни за боите за коса, които да бъдат подложена на оценка в SCCNFP.
(4)
Бе решено на първия етап от реализиране на стратегията да се даде приоритет на веществата за трайните бои за коса, към които по време на публичните консултации в защита на тяхната употреба за производството на бои за коса не бе проявен явен интерес. Във връзка с това тези вещества следва да бъдат забранени.
(5)
В съответствие със становището на SCCNFP някои азо бои водят до риск за здравето на потребителите. Във връзка с това те бяха заличени от положителния списък на оцветителите, разрешени за употреба в козметични продукти, съдържащ се в приложение IV към Директива 76/768/ЕИО. Поради същата причина те следва също да се забранят за употреба в боите за коса.
(6)
По отношение на веществата за бои за коса, временно разрешени в част 2 на приложение III към Директива 76/768/ЕИО, периодът на временна употреба следва да се удължи.
(7)
Следователно, приложения II и III към Директива 76/768/ЕИО трябва да бъдат съответно изменени.
(8)
Мерките, предвидени в настоящата директива, са в съответствие със становището на Постоянния комитет по козметични продукти,
ПРИЕ НАСТОЯЩАТА ДИРЕКТИВА:
Член 1
Приложения II и III към Директива 76/768/ЕИО са изменени в съответствие с приложението към настоящата директива.
Член 2
Държавите-членки вземат всички необходими мерки за да гарантират, че считано от 1 декември 2006 г. най-късно нито един козметичен продукт, който не отговаря на изискванията на настоящата директива, не се пуска на пазара от производителите на Общността или от вносителите, установили се в пределите на Общността, нито се продава, нито се предоставя на крайния потребител.
Член 3
1. Държавите-членки въвеждат в сила необходимите законови, подзаконови и административни разпоредби, необходими за да се съобразят с настоящата директива, най-късно до 1 септември 2006 г. Те незабавно съобщават на Комисията текста на тези разпоредби, както и таблица на съответствията между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официално им публикуване. Условията и реда на позоваване се определят от държавите-членки.
2. Държавите-членки съобщават на Комисията текста на основните разпоредби от националното си законодателство, които те приемат в областта, регулирана от настоящата директива.
Член 4
Настоящата директива влиза в сила на 20-ия ден след нейното публикуване в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 19 юли 2006 година.